ປະທານປະເທດ ເຈືອງເຕີ໋ນຊາງ ໂອ້ລົມສົນທະນາກັບວິສາຫະກິດ ອາເມລິກາ
ທ່ານປະທານປະເທດ ຫວຽດນາມ ເຈືອງເຕີ໋ນຊາງ
ໂອ້ລົມສົນທະນາກັບບັນດາກຸ່ມບໍລິສັດ ອາເມລິກາ
(ພາບ: TTXVN)
ຕອນບ່າຍວັນທີ 17/11, ເນື່ອງໃນໂອກາດເຂົ້າຮ່ວມກອງປະຊຸມຂັ້ນສູງເວທີປາໄສຮ່ວມມືເສດຖະກິດ ອາຊີ - ປາຊີຟິກ ຢູ່ ຟີລິບປິນ, ທ່ານປະທານປະເທດ ຫວຽດນາມ ເຈືອງເຕີ໋ນຊາງ ໂອ້ລົມສົນທະນາກັບບັນດາກຸ່ມບໍລິສັດ ອາເມລິກາ. ທີ່ການໂອ້ລົມສົນທະນາ, ທ່ານປະທານປະເທດ ເຈືອງເຕີ໋ນຊາງ ເນັ້ນໜັກວ່າ: ການພົວພັນ ຫວຽດນາມ - ອາເມລິກາ ມີບັນດາບາດກ້າວພັດທະນາຢ່າງແຂງແຮງ ພາຍຫລັງ 20 ປີແຫ່ງການສ້າງຕັ້ງການພົວພັນທາງການທູດ ແລະ 2 ປີສ້າງຕັ້ງຂອບເຂດຄູ່ຮ່ວມມືຮອບດ້ານ ຊຶ່ງກຳລັງໜູນສຳຄັນແຖວໜ້າແມ່ນບັນດາຜົນງານໃນການຮ່ວມມືເສດຖະກິດ - ການຄ້າ - ການລົງທຶນ ລະຫວ່າງ 2 ປະເທດ. ທ່ານປະທານປະເທດ ເຈືອງເຕີ໋ນຊາງ ຕີລາຄາສູງບັນດາການປະກອບສ່ວນ ແລະ ຄຳໝັ້ນໝາຍຮ່ວມມືລົງທຶນດຳເນີນທຸລະກິດຂອງວິສາຫະກິດ ອາເມລິກາ ກັບ ຫວຽດນາມ ແລະ ຢືນຢັນວ່າ: ຫວຽດນາມ ຈະມານະພະຍາຍາມກະກຽມຢູ່ພາຍໃນປະເທດ, ສ້າງລະບອບລະບຽບການເສດຖະກິດການຕະຫລາດ, ບັນດາຂອບເຂດກົດໝາຍ, ນະໂຍບາຍໃຫ້ສົມບູນແບບ, ປະຕິຮູບລະບຽບການບໍລິຫານ. ພ້ອມກັນນັ້ນ, ທ່ານປະທານປະເທດ ເຈືອງເຕີ໋ນຊາງ ສະແດງຄວາມປາດຖະໜາຢາກໃຫ້ບັນດາວິສາຫະກິດ ອາເມລິກາ ຕັ້ງໜ້າປະຕິບັດໜ້າທີ່ຮັບຜິດຊອບທາງດ້ານສັງຄົມ, ປະກອບສ່ວນເຂົ້າການພັດທະນາຂອງ ຫວຽດນາມ ຫລາຍກ່ວາອີກ.
(ແຫຼ່ງຄັດຈາກ VOV)